POZIV
na sudjelovanje u savjetovanju
s javnošću
o

NACRTU ODLUKE O DODJELI POMOĆI 
JEDINICAMA LOKALNE SAMOUPRAVE NA PODRUČJU
 OSJEČKO-BARANJSKE ŽUPANIJE
 

Kvaliteta životnog standarda stanovništva koja je uvjetovana ulaganjem u komunalnu, društvenu i povezanu infrastrukturu za podizanje kvalitete života stanovnika osnovni je civilizacijski uvjet koji je potrebno osigurati svakom stanovniku na području Osječko-baranjske županije.

Strateški razvojni dokumenti su temeljni dokumenti za planiranje investicija na području Osječko-baranjske županije, a proizlaze iz potreba lokalne razine sukladno nacionalnim dokumentima, smjernicama i prioritetima. Također, strateški razvojni projekti uzimaju u obzir sve relevantne izvore financiranja, od lokalne zajednice preko nacionalnih fondova i kreditnih linija, do programa Europske unije.

Vodeći računa o uravnoteženom razvoju jedinica lokalne samouprave na području Osječko-baranjske županije, ulaže se u komunalnu, društvenu i povezanu infrastrukturu za podizanje kvalitete života stanovnika (što uključuje vodoopskrbu, odvodnju i pročišćavanje otpadnih voda, ceste, poduzetničku infrastrukturu, poduzetničke inkubatore, društvene domove, objekte protupožarne zaštite, kuće oproštaja, športske objekte i terene, dječja igrališta i vrtiće, biciklističke staze i ostale društvene objekte u vlasništvu jedinica lokalne samouprave), a u cilju podizanja kvalitete života stanovnika te kako bi se što potpunije riješile potrebe lokalnih zajednica. 

Godinama se, vodeći brigu o potrebama jedinica lokalne samouprave, uvažavajući proračunski prihod po stanovniku, ukupnu vrijednost investicije, stupanj realizacije investicije, financijski udio jedinice lokalne samouprave u investiciji, prethodno odobrene pomoći Županije jedinici lokalne samouprave, interes jedinice lokalne samouprave, a pri tome i vodeći računa o uravnoteženom razvoju cjelokupnog područja Županije, u proračunu Županije osiguravaju i raspodjeljuju  financijska sredstva za spomenute namjene.

	Do 2021. godine kriteriji za dodjelu sredstava jedinicama lokalne samouprave bili su uređeni odlukama o izvršenju proračuna za određenu godinu, a mjerila za dodjelu sredstava po navedenim kriterijima je utvrđivalo povjerenstvo koje je u svrhu provedbe javnog poziva, odnosno razmatranja pristiglih prijava i predlaganja raspodjele pomoći jedinicama lokalne samouprave osnivao Župan.

	Po prvi puta je 26. siječnja 2021. godinu Župan donio Pravilnik o mjerilima i načinu dodjele pomoći jedinicama lokalne samouprave iz Proračuna Osječko-baranjske županije za 2021. godinu („Županijski glasnik“ broj 1/21.) kojim su utvrđena mjerila za svaki od kriterija utvrđenih Odlukom o izvršenju Proračuna Osječko-baranjske županije za 2021. godinu („Županijski glasnik“ broj 14/20. i 4/21.). Temeljem tog Pravilnika bodovali su se prijavljeni projekti jedinica lokalne samouprave i utvrđivala rang lista kao temelj za raspodjelu osiguranih sredstava.

	Kako bi jedinice lokalne samouprave imale mogućnost dugoročnijeg planiranja financiranja programa i projekata iz proračuna Županije, te kako bi u izradi kriterija i mjerila za raspodjelu sredstava jedinicama lokalne samouprave mogao sudjelovati širi krug zainteresirane javnosti, predlaže se provesti postupak javnog savjetovanja te nakon toga uputiti Skupštini Županije na donošenje Prijedlog Odluke o dodjeli pomoći jedinicama lokalne samouprave na području Osječko-baranjske županije koja neće imati jednogodišnji karakter, kojom će se urediti za koje namjene Županija dodjeljuje sredstva jedinicama lokalne samouprave, koji su to kriteriji i mjerila po kojima se rangiraju prijavljeni projekti i utvrđuje iznos pomoći koji se dodjeljuje za prijavljene projekte, te  kojom se uređuje  postupak za dodjelu sredstava.
Budući da je riječ o općem aktu koji utječe na interese građana i pravnih osoba na području Županije, sukladno članku 11. Zakona o pravu na pristup informacijama ("Narodne novine" broj 25/13. i 85/15.) provodi se postupak savjetovanja sa zainteresiranom javnošću. Postupak savjetovanja provest će se, sukladno Zakonu i Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke o dodjeli pomoći jedinicama lokalne samouprave na području Osječko-baranjske županije na internetske stranice Osječko-baranjske županije s mogućnošću sudionika da u pisanom obliku ili elektronskom poštom dostave svoje komentare, primjedbe i prijedloge prema obrascu raspoloživom na internetskoj stranici. 
[bookmark: _GoBack]Postupak savjetovanja provest će se u razdoblju od 3. veljače do 4. ožujka 2022. godine.
Organizator i nositelj postupka savjetovanja je Upravni odjel za gospodarstvo Osječko-baranjske županije.
Pozivamo vas na sudjelovanje u postupku savjetovanja za što vam je na raspolaganju utvrđeni Nacrt Odluke o dodjeli pomoći jedinicama lokalne samouprave na području Osječko-baranjske županije i Obrazac sudjelovanja u savjetovanju. 
· Nacrt  odluke o dodjeli pomoći jedinicama lokalne samouprave na području Osječko-baranjske      županije 
· Obrazac sudjelovanja u savjetovanju 



